khistorydata/jeongjo-sjw-relations huggingface dataset:
정조 23년 · 목
左議政李秉模啓言前僉知崔世澤上疏批旨內令廟堂粘啓稟處事命下矣取見其疏本則其一水功之興其道有三審其地脈察其土性引川開渠以爲洑也量其田而設其隄使隄之廣深稱田之多少也用水車而灌漑事也其一稼穡之方自覺已驗者五一頃之中土有燥濕一阡之內亦有瘠沃相其土宜試之各種則水旱不能竝害一驗也董田勤而服田勤則一人兼兩人之役二驗也兼修士農之業春夏作農秋冬讀書此猶不能則直緣南畝一室之內無遊食之人則農功得無不逮三驗也春耕當以解涷爲期不拘星曆而先審氣運未及天時而先修人事則穀有早熟之美四驗也養穀之道屢度反耕以解土塊至於三四耕則反勝於糞壤者五驗也如未及天時而先修人事屢度反耕之勝於糞壤言有理致事又往驗此等文字不必行關知委請付之內閣來頭農書印行時採入其要語從之
정조 23년 · 강
命萬頃縣令李德鉉疏請本縣儲置米改色事置之
정조 23년 · 목
宣惠廳堂上鄭民始啓言萬頃縣令李德鉉上疏以爲本縣儲置米爲四百餘石若以此穀抄民分給俾納大同待秋還捧且儲積旣久米爲塵土斛多欠縮及今改色或爲方便之端云批旨令該廳稟處事命下矣久陳儲置米之移錄常賑改色還錄雖有其例而換納大同非但前所未有之事必當有後弊且惟正之供事體自別則以久陳米換納云云尤極不可請置之泛之敎以可以改色者泛便改色
정조 23년 · 강
命前局別將具八柱降定軍伍分揀
정조 23년 · 목
訓鍊大將徐有大啓言本局前局別將具八柱永肅門入直時以不善擧行因下敎降定軍伍今旣久矣敢遠敎以分揀而此後此等之類隨卽提稟
정조 23년 · 강
遞刑曹判書尹師國
정조 23년 · 목
敎曰未肅拜刑曹判書許遞前望單子入之待下批牌招
정조 23년 · 강
命前假注書洪奭周呂東植假注書加差下
정조 23년 · 강
科次儒生製述試券于便殿與殿講入格人等更試
정조 23년 · 목
以我善養吾浩然之氣賦爲更試題
정조 23년 · 강
命翰林召試被選人洪奭周待來朔令該曹付職
정조 23년 · 목
檢閱李存秀啓言翰林召試被選人間月付職雖是常例而如値上下番不備之時則筵稟後有翌月付職之例請今番被選當次人薦狀越送該曹待來朔卽令口傳付職從之
정조 23년 · 강
命製述入格儒生李星源拔去
정조 23년 · 목
承旨洪義浩啓言今日日次儒生更試時製述入格進士李星源不爲待令於應試之時事極駭然請停擧敎以拔去
정조 23년 · 강
科次儒生更試試券于便殿收券十五張命賦三中進士趙鐘永直赴殿試草三中進士安光宇直赴會試講通幼學李敎信等及製述三下進士李興慶等施賞有次更試試官趙尙鎭趙鎭寬李晩秀金祖淳李羽達
정조 23년 · 목
敎曰今四月朔日次殿講通更試賦三中進士趙鐘永直赴殿試講通更試賦草三中進士安光宇直赴會試講通幼學李敎信生員李麒峻韓允鎭任壽益進士金碩鉉生員鄭藎進士金周默各紙二卷賜給製述三下進士李興慶李需光生員權徹進士李星源尹克謙生員鄭淞進士柳之翊各紙一卷賜給
정조 23년 · 강
右議政李時秀陳箚乞遞司僕提擧之任賜批下該曹稟處
정조 23년 · 목
箚略曰臣之前所兼司僕寺提調之任不當仍帶乞令該曹照例遞改批以箚辭下該曹稟處仍敎曰此批答遣史官傳諭
정조 23년 · 강
減下承旨李晩秀閣院春秋兼銜
정조 23년 · 목
晩秀以其兄時秀方帶監春秋館事而所帶院職閣銜俱兼修撰官之任陳疏乞令該曹遞改批以閣院例兼春秋之銜減下
정조 23년 · 강
吏曹參議鄭尙愚陳疏請勘賜例批
정조 23년 · 목
疏略曰卽見大司諫申獻朝疏本則以向日陞資人擧行事遣辭深緊聲罪峻嚴至謂之以壅蔽聰明虧壞義理駭惶震懍不知措躬之所伊日之罪臣固自知其同赧何待乎人言悤遽之際知思未周迷見未及悉暴擧措自歸妄錯駁正之論臣何敢辭但蔽聰明壞義理者其人果何似厥罪當何居而一筆句斷務欲快意驅人於罔測之科言之雖甚容易聽之直欲溘然而罔非自速尙復誰尤至若東壁望事亦有委折而比諸下款乃是細故尤何必費辭較卞乎伏乞亟削臣職仍治臣罪以爲人臣不忠者之戒焉
정조 23년 · 강
遞吏曹參議鄭尙愚以李書九爲參判尹行元爲參議竝前望也仍命行元給牒敍用
정조 23년 · 목
敎曰與亞銓處義同然吏曹參議鄭尙愚許遞參判參議前望單子入之待下批牌招開政○政院以行元方在削職中啓稟有是命
정조 23년 · 강
吏曹參判李書九疏辭銓任賜例批
정조 23년 · 목
疏略曰臣半生守拙與世寡諧同朝則罕接面目時事則便成聾瞽以至銓家所謂停年月計資格之尋常典例俱所昧昧一朝廁身於銓衡之席進退當世之士大夫則其爲駭物情而累聖治不待一言而決矣抑臣私心又有所萬萬不安者臣之立朝十六年于玆矣雖荷聖慈曲費造化自致通顯若其自來私義終不敢全然毀壞斟酌去就自有界限故職在有司則奔奏而自效官忝淸華則逡巡而却步往日之屢叨泮長力辭乃已者亦由此耳今乃以辭泮長之故又反移擬見職大僚提奏廟堂薦剡有若非臣莫可然者國體之苟簡恐爲識者之所笑臣若受而不辭則是臣之前日處義未免爲矯詐欺慢左右龍斷之術臣雖無狀寧敢爲此伏願鐫改臣新授銓任
정조 23년 · 강
飭畿伯道內諸邑雨澤均霑與否詳問馳啓仍命兩湖道臣處一體下諭
정조 23년 · 목
京畿監司李在學以今日申時甘雨伊始測雨器水深四分馳啓敎以望望之餘得此霈然而城內外咫尺測雨器水深有多少之別雨勢近於驟霔而然道內諸邑遠邇均霔與否卽爲詳問狀聞事回諭今日之雨亦如畿內乎一體下諭兩湖道臣
정조 23년 · 강
忠淸監司李泰永以大司憲宋煥箕附奏馳啓
정조 23년 · 목
該監司狀啓以爲卽接懷德縣監許默牒呈內謹將聖批馳往大司憲宋煥箕家傳諭則以爲賤臣春初重經輪疾近添別症轉益懍綴頃於敦府之命憲職之除皆未卽陳疏丐免方切悶悚之私玆伏奉敦諭益不知攸措而以此病勢萬無承膺之望云矣
정조 23년 · 강
以朴基豐爲御營中軍李章漢爲總戎中軍
정조 23년 · 강
命蛟龍山城餉穀事依道臣所報施行
정조 23년 · 목
備局啓言頃因谷城縣監金熙采上疏回啓南原蛟龍山城軍餉糶糴於谷城求禮兩邑之弊令道臣與該倅及地方官爛熳商確論理報來之意因判下行會矣卽見全羅監司李得臣報本司辭緣則以爲枚擧知委俾各論報矣南原則城餉之弊奚但兩縣以本邑言之餉穀分留合爲六千三百餘石而不計遠近以夫丁磨鍊斂散故東北遠坊距山城或爲九十里或爲百里每當糶糴其所爲弊不可勝言而還穀又爲五萬餘石病民之中兩縣餉穀今若移屬則本府偏受其害云谷城則兩邑城餉之規不必革罷穀簿倉舍仍舊餉穀權屬地方官吏之糶糴則在南原別無病民云求禮則本縣餉穀移屬地方官糶糴實爲便民去瘼之道請以此定式云今此蛟龍山城介在嶺湖要衝之地以南原爲主鎭以谷城求禮爲屬邑倉庫則各有信地穀簿則統轄於主鎭量其邑之大小計其道之遠近南原六千三百八十石谷城八百七十石求禮八百七十石如例糶糴而若當災年則分數捧留於各其邑倉道內山城便成一副當規模則到今專屬有非議到而以南原言之邑治雖曰稍大穀簿幾乎倍籭以谷城求禮言之距山城近或爲五六十里遠不過百餘里而南原民之受食城餉者亦或有百里外以此較彼別無苦歇之相懸則盡屬南原豈無偏若若爲兩邑之弊創開專屬之路則他山城屬邑亦將接跡而起此豈備陰雨重城餉之意乎與其祛一弊而生一弊不若新不創而古不改爲辭矣山城之弊擧皆告悶於轉輸之際屬邑之民則願其自主鎭糶糴主鎭之民則願其自屬邑分受如使主鎭穀簿不至過多各面相距不遠則在平時專管糶糴在緩急竝爲入保實爲兩便之道而今此遠面道理比諸谷城求禮兩邑所受之面別無異同均是百里內外之民其在一視之政恐不無厚薄之歎且道臣所謂他山城屬邑亦將接跡而起者事理誠然請姑爲依道臣所報施行允之
정조 23년 · 강
命咸悅縣監李寅采疏陳鄕曲民圖出僞譜自稱班族事分付諸道如有現發者竝其誑誘助成之人照法嚴繩軍民造給木牌事置之各樣耗穀作錢勿爲區劃於本邑事依所請施行漕需米事令道臣論理狀聞聖堂倉領運使群山僉使兼領事亦令道臣條陳便否後稟處
정조 23년 · 목
備局啓言咸悅縣監李寅采上疏批旨內令廟堂粘啓稟處事命下矣觀此疏本則其一良役之不均最爲今日之痼弊鄕曲之民世世納布者濫竊生員之稱軍錢之督羞之若浼良丁之侵避之如仇此猶不足闔族鳩財圖出僞譜只取姓字之同不分某鄕之貫誣成派系自稱班族自今姓譜非板刻印本一切嚴禁而私藏活字者與私鑄錢律同事也變易鄕貫僞冒譜系其爲傷風悖倫實是王法之所不容而有有恥且格之道惟在復其良心而已區區活字之禁可謂捨其本而治其末鄕曲愚氓本無知識敎猱升木必有其人此後如有此等事之現發者犯者之照法嚴繩姑無論先覈其誑誘助成之人施以同律之意分付諸道其一近來戶牌之法廢弛無牌之民十居七八一法其鄕死生莫憑自今軍民之疤定者造給木牌姓名居住年歲髯疤詳刻印烙一依京軍門腰牌之規則軍民之移去他邑者不待文移以此憑驗民無疊役之冤而移來者物故者考其牌移文于本邑逃者之徵番有路死者之塡代無滯而隣族之徵不期祛而自祛事也號牌法意本自如此不能修明責在長吏何必號牌之外又設一牌然後可以考驗其逃故之眞僞乎愈見其紛擾而無益於實事置之其一本縣有漕倉剙設之初量劃漕需非不從優而本倉船泊處甘水長滀船板易朽新添造年限雖或未及多有報營經改之時故二三隻船之全改添造幾乎無歲無之而數十年來漕需每縮而無剩故還米有貸而無償流貸未報之數至於一千六百餘石之多而本縣留庫還米徒有虛簿實無見儲待剩還報殆近於俟河之淸道內列邑中民多穀少處留庫還米量宜均排加分取耗每於年終勘簿之際以本縣還分耗條相換移錄以償此數而未充數之前各樣耗穀作錢切勿區劃於本邑事也漕需不足還米貸用之弊誠如疏辭而比之四五年前其數倍之若此不已該邑穀簿將不能成樣及今矯捄在所不已各樣作錢之勿劃依所請施行他邑加分耗之移錄雖似無妨漕需之每患不足專由於船集之限內改造無常修補若不詳察奸竇節省其用度但欲泛他變通則今雖如是充補不出數歲又將犯手於還穀實是難繼之道爲先嚴飭該道先飭其越例濫下之弊虛留還米他倉漕需若有嬴餘使之逐年移報此亦無以推移則另究方便之策論理狀聞後稟處其一本縣介於兩湖之交詞訟之繁無滅於劇邑而以聖堂倉領運之故自正月迄于三月捧稅奔走無一日在衙邑務民訴屬之餘事自明年以後更依壬子前舊規本官則只令監船監捧而使群山僉使分載運納以除本官久曠數遞之弊事也該色之距京海路比牙山不啻倍蓰正當分糶課農之時許久曠官非不可悶而該縣監之親自領運始自辛亥伊時道啓以捧稅領運各自有主檢飭不能專一主管不能着實爲辭有此變通則行之未久又復舊制使群山兼領果無如前爲弊之端其間事情有難遙度請亦爲關問道臣使之條陳便否後更爲稟處泛之
정조 23년 · 강
請承旨持公事入侍于誠正閣
정조 23년 · 강
遣承旨詣宗廟景慕宮奉審摘奸
정조 23년 · 강
命以明日詣景慕宮展拜
정조 23년 · 목
敎曰明日景慕宮夏享大祭受香後當詣展拜仍行省牲省器門路由逌膽門該房知悉
정조 23년 · 목
兼右諭善李晩秀入見如儀僚屬兪漢雋隨入講說見講學廳日記
정조 23년 · 강
罷吏曹參議尹行元職以李魯春代之前望也飭參判李書九行公尋命禁推旋命分揀牌招開政
정조 23년 · 목
行元再違召也○政院以新除授吏曹參議李魯春方在罷散啓稟敎以敍用○書九違召敎曰亞銓雖曰新除三牌不進足矣上疏亦旣承批而一味違傲義無所據其疏中云云尤涉題外吏曹參判李書九從重推考更卽牌招開政端午差祭今日當書入而該曹時無參議前望單子入之待下批牌招擧行○書九違召敎以亞銓處義極不成說從重推考仍以前牌催促違牌勿捧旨○政院啓言開政成命已至經宿今下飭敎尤極嚴截而吏曹參判李書九來詣闕外謂有難冒之情勢屢度催促無意承膺請從重推考敎以人臣之於處義所求者惟當耳當則不苟今此亞銓事果當乎不苟乎設如其言誠有難冒之情勢吏曹禮曹均是文職而彼旣勉膺此欲自劃蔽一言曰苟而已且況職非崇品而兩日五牌一味不進尤有關於國體爲先下義禁府推考○因義禁府時囚罪人李書九捧供事草記敎以分揀放送令政院牌招卽爲開政
정조 23년 · 강
命關西還穀七千九百四十石加分仍飭裒益之方
정조 23년 · 목
平安監司韓用龜狀啓以爲淸南諸邑還穀不多每當春夏加分繼巡便成已例各邑所報不敢一切排却咸從折米二千石价川折米一千石順安折米五百石江西折米四百四十石永柔折米二千五百石甑山折米一千石江東折米五百石合七千九百四十石以餉穀留庫中特許加分事令廟堂稟旨分付敎以較戶量穀之前此屢度登聞者果何事每當分糶之時輒言穀少之弊他道尙不可如是況本道乎卿等另飭裒益之方於時伯俾圖亟洗一新之道○備局啓言較戶量穀之前後飭敎尤勤於本道而內地之穀少僻邑之穀多交相爲弊每煩登聞曾經道臣均有其罪謹依判下更以裒益之道另飭一新之政而目下民情不可不念姑依所請許令加分而實分給之數如或有減則待畢分從實登聞之意請分付久之
정조 23년 · 강
命弘文提學今日政差出端午帖出韻科次
정조 23년 · 목
政院啓言大提學洪良浩牌不進推考傳旨今方捧入而端午帖出韻科次一時爲急請更卽牌招敎以弘文提學未差之伐今日政差伐待下批牌招
정조 23년 · 강
命金吾時囚議處以次堂擧行
정조 23년 · 목
義禁府啓言罪人柳憲周當爲議處而判義禁李祖源在外次堂例不得擧行敎以令次堂擧行○因柳憲周照律啓目敎以以草記區別功議照律勘放
정조 23년 · 강
命右議政李時秀前任兵判時越俸下敎勿施令倉官輸送祿俸
정조 23년 · 목
戶曹啓言倉官進去于右議政李時秀家今朔祿牌請受則以前任兵曹判書越俸祿牌不爲出給故不得擧行云何以爲之乎敎以其時越俸下敎勿施卽令倉官輸送
정조 23년 · 목
景慕宮大享在再明也
정조 23년 · 강
有政吏曹參判李書九參議李魯春進
정조 23년 · 목
以趙得永爲校理朴鍾淳爲修撰金載瓚爲弘文提學
정조 23년 · 강
命諫長申獻朝去處問于該房以啓
정조 23년 · 목
因監察茶時啓辭敎以昨日賓對時詣閤未及登筵之諫長其後何處去乎問于該房以啓
정조 23년 · 강
備局以定山幼學金勳所陳册子回啓命其中田賦米與太之換定軍役木代錢之濫捧自廟堂留意於懲毖之道卿相家楸舍別業募入良丁獨使編氓疊役事令廟堂知悉俾無弱榦强枝之歎生物貢獻事嚴飭諸道從實登聞考律抵辟刷馬錢稍過之處另飭裁減受賂分倉事該曹檢飭殺獄隣證之混捉吏卒之作拏更爲察飭各道都事稍加擇擬令道臣優待
정조 23년 · 강
遣禮房承旨詣宗廟奉審摘奸仍留待享事禮成後復命
정조 23년 · 목
敎曰禮房承旨馳詣宗廟奉審摘奸祭物熟設各別檢飭仍留待享事禮成後復命而獻官諸執事誠心駿奔之意面飭迎神九成亦依近日定式爲之事協律郞處嚴飭
정조 23년 · 강
御熙政堂行抄啓文臣二月朔親試釋萊參班儒生應製試官直提學李晚秀檢校直閣沈象奎抄啓文臣金近淳
정조 23년 · 목
敎以親試試官閣臣不備則文任抄啓文臣通瀜擬望曾有定式試官原任直提學左議政病代大提學洪良浩原任直提學金載瓉病代行大護軍李秉鼎直提學徐龍輔病代禮曹判書黃昇源原任直閣金祖淳病代舊抄啓文臣戶曹參判李書九爲之○敎以試官洪良浩李秉鼎黃昇源李書九病代舊抄啓文臣金熙朝李勉兢抄啓文臣金近淳爲之○時至陞座試官率應製文臣及儒生行禮訖以擬齊巖下貫珠者謝賜牛酒爲箋題命文臣儒生同題
정조 23년 · 강
命人日製及文臣製述明日爲之
정조 23년 · 목
政院以人日製處所取稟敎以春塘臺爲之儒生入門以月覲門集春門爲之事分付○政院以二月朔文臣製述取稟敎以明日爲之
정조 23년 · 강
召見回還冬至正使李祖源副使金勉柱于誠正閣
정조 23년 · 강
命釐正使行譯員之不緊額數及卜馱太多之弊
정조 23년 · 목
冬至正使李祖源啓言臣於年前待罪灣府略聞使行弊端矣伊後屢膺使命詳探一行物情則行中譯員之不緊額數有名而無實至於使臣從者及乾糧卜馱之太多其弊有不可勝言如不及今釐正實有難支之患下詢大臣從長變通似好故仰達矣從之
정조 23년 · 강
遞都總管趙尙鎭李家煥金翊休副總管李潤慶李得濟宋鍈以尹師國爲都總管李義弼金熙朝姜彝正李鎭復李章漢爲副總管竝口傅也尋遞師國鎭復熙朝
정조 23년 · 목
都總府啓言人日製時侍衛寶劍不可不備員而都總管趙尙鎭李家煥未肅拜金翊休副總管李潤慶李得濟宋鍈俱有身病請令政院稟旨變通仍令該曹口傳差出以爲備員侍衛之地敎以竝許遞又啓言都總管尹師國副總管李鎭復金熙朝未肅拜侍衛寶劍將不得備員請令政院稟旨變通敎以竝許遞令該曹口傳差出
정조 23년 · 강
命明日卜相仍行次對
정조 23년 · 목
敎曰左議政明日命招卜相○敎曰大臣明日簉朝初十日次對仍爲來會
정조 23년 · 강
遞兵曹參判鄭大容以朴基正代之
정조 23년 · 목
敎曰明日殿座時兵曹堂上當爲備員呈辭參判許遞忠臣諸家右副之家卽血孫也近見於出納之地地處之外政合陞用尙在緋玉可謂允屈右副承旨朴基正兵曹參判除授牌招察任
정조 23년 · 강
以閔台爀李書九爲承旨
정조 23년 · 목
政院啓言明日殿座時承旨當爲備員而都承旨未差請政官牌招開政差出敎以與未差之代前望單子入之待下批牌招
정조 23년 · 강
科次儒生應製試券于便殿入門三百十一人收券一百十一張
정조 23년 · 목
敎曰釋萊參班儒生試取箋三下進士金聖球直赴會試草三下幼學趙璟鎭進士李鎭華各紙二卷次上生員洪仁榮幼學洪默淵各紙一卷賜給
정조 23년 · 강
考下抄啓文臣親試試券
정조 23년 · 목
敎曰今日抄啓文臣親試時副司果金近淳知題意三上入格於諸人外等之中極爲可嘉爲先內下鹿皮一令賜給
정조 23년 · 강
禮部以勅行贈遺裁減事移咨
정조 23년 · 목
禮部爲移咨事祠祭司案呈恭照本年正月初三日大行太上皇帝駕崩絰本部具奏遺誥頒發朝鮮國請欽泒正副使前往一摺奉旨正使著泒張承勳去副使著泒恒傑去欽此又經部奏準遣使頒遺誥於朝鮮國國王率群臣素服恭迎止鼓樂使臣就館不受宴饗各等因又査雍正十三年十二月二十四日奉上諭朝鮮國感戴我朝之恩虔修職貢甚爲恭敬凡大臣官員之差往彼國者向有餽送儀物之舊例朕以厚往薄來爲念若令使臣照例收受恐該國不免繁費若槪不收受又恐該國以使臣遠涉缺餽贐之禮有歉於心著從此次詔使始凡餽送白金儀物等項悉按舊裁減一半永著爲例令該部卽行文該國王遵奉欽此又乾隆元年五月二十五日奉上諭嗣後凡有使臣奉差彼國務宜遵朕前旨將餽送正禮如銀兩物件之類裁減一半至陋規所有都請別請等項悉行禁止不得松與一件旣干功令復負朕懷遠之恩欽此欽遵各在案今大行太上皇帝遺誥頒發朝鮮國現在欽差正副使帶回通官等卽日馳驛前往相應將前奉上諭幷奏準前案一倂移咨朝鮮國王遵照可也須至咨者嘉慶四年正月十二日
정조 23년 · 강
分揀吏曹參議李翊模禁推
정조 23년 · 목
政院以明日卜相請牌招政官允之敎以參議禁推分揀姑先以推考捧傳旨一體牌招開政
정조 23년 · 강
御春塘臺行文臣製述及人日製仍行次對文臣製述試官沈煥之徐龍輔南公轍尹光顏兪漢謨李庚運金載翼儒生製述試官沈煥之趙鎭寬李晚秀金祖淳李魯春洪樂游金近淳
정조 23년 · 목
具翼善冠袞龍袍陞座試官率應試文臣及儒生入庭行禮訖以唐儒生等謝選入爲弘文館學生爲表題湯之盤爲銘題製述文臣應試以本朝太學生等謝賜銀盃爲箋題萬川明月主人翁爲賦題人日製儒生應試○賓廳卜相封入命加卜左議政李秉模請對命入侍予曰卿之請對以有加卜之命而然乎秉模曰枚卜體重有不敢遽然爲之故兹敢請對矣子曰在昔宣廟朝嘗以相業相望相才有所下敎而賑今人才渺然之時兼此數者雖不易得而才旣不借於異代則其所求之之道亦不外此矣卿旣居以人事君之職卿之意中必有其人第須先陳所見好矣秉模曰以臣謏淺之見實不知何以仰對矣今此聖敎以相業相望相才爲求而竊念相望雖是枚卜前所有者而若其相業相才卽是作相後所有之事也以臣愚見何以預料其人之所存乎惟在聖簡之如何而在下擧行則不可無依據之道先正及故奉朝賀筵奏之後曾經吏判然浚始爲枚卜之階今於俯詢之下不敢以誰某單擧而第當以此履歷歷擧仰對矣鄭民始金載瓉人望地位可合宋煥箕前後除旨雖不行公儒賢事體與他自別李時秀卽相門中人而踐歷旣多以臣所見大體如是而不敢的定矣予曰今此在相所奏判府則以爲如何行判府事沈煥之曰此四人者地望履歷罕有其比臣亦與在相無異見矣予曰首提之人地處自別不欲以相職加之其次則故相之子也故相卽予所愛立者而常以爲不易得之人矣今其後承已躋崇秩至於擬議此職固好矣第枚卜之道雖不可以筋力取之而以目下事勢言之在相則每有獨賢之歎判府以耆社大臣有難强之以筋力之勞今若兼取年當之人則甚好而此重臣間經重痾蘇健尙遠至於儒賢則國朝故事不爲不多而前後職名姑未膺命有難遽以是職畀之吏判則其家故相亦賢大臣也繼世登庸甚好矣而吏判之從叔與以判金善因臺疏遞解之人皆未經吏判亦好矣秉模曰兩重臣則雖無冢宰履比如臣無似不啻優優矣予曰判府之見何如卿之大拜也左相亦嘗以吏判履歷爲言矣煥之曰以大體言之校卜之道不可不取其資歷若論資歷莫先於吏判已絰者而若以地望才業求之則雖無吏判履歷人苟可合則何必以此爲拘乎秉模曰自上若有愛立之擧則惟在特簡之如何而在下擧行則多取吏判履歷矣予曰卿言如此當以吏判爲之可謂吾之相定矣煥之曰堂上久次中前大司諫朴長卨亦合陞擢矣予曰此則承旨或該曹參議間從當有區處矣煥之曰承旨則年限已過矣予曰向來有以先朝宰列特陞一品者矣今筵諸臣中重臣李秉鼎卽先朝副提學也其所踐歷可謂久次重臣金思穆向來因出疆判樞假銜而尙未陞擢可謂沈屈
정조 23년 · 강
命當該引儀等事過後拿處
정조 23년 · 목
懸題時擧行駭然也
정조 23년 · 강
以南公轍李益運吳毅常爲副總管口傳也
정조 23년 · 강
命吏曹參判徐龍輔江華留守洪明浩正卿陞擢東萊府使金達淳副護軍兪漢謨承旨金啓洛安岳郡守朴載淳義州府尹李基讓亞卿陞擢
정조 23년 · 목
予曰近來位著乏人正亞卿甚苟簡可合陞擢者卿等指陳左議政李秉模曰正卿陞擢當以亞銓久次居先吏曹參判徐龍輔江華留守洪明浩恐合陞擢矣予曰判府事之意何如判府事沈煥之曰正卿陞擢固或有不循資格之例而此則不可常有左相以銓曹履歷先擧兩宰臣者實協公議臣亦無異見矣予曰銓曹履歷不必專取古例亦然曾亦提飭而兩宰臣雖非銓曹履歷皆可合況左相意見則枚卜亦須冢宰已經然後可以薦似云依卿等所奏爲之秉模曰東萊府使金達淳雖未經堂上選職論以地望陞擢似好行副護軍兪漢謨左副承旨金啓洛安岳郡守朴載淳俱合陞用而亞卿峻秩之擧似多人實有所惶恐不敢矣予曰判府事之意何如煥之曰左相所薦四人亦採輿論各有所取竝以亞卿陞用似好矣從之敎以故相之薦似尙今在耳今番聞之其治績甚可取灣尹一體陞品
정조 23년 · 강
命右諭善李城輔以實諭善單付兼諭善二窠令三銓問于大臣擬入
정조 23년 · 목
敎曰右諭善李城輔以實諭善稱號大臣筵奏已許施古例之可據與近例亦有朴諭善前例今日政單付下批兼諭善二窠特不過講書院兼諭善與春坊賓客之例內閣文任吏曹已爲者自可爲之外此可爲之人何論履歷而此係通淸之職長亞堂姑在未差中令三銓今政則問于大臣擬入此後依賓客例自銓曹差出事分付
정조 23년 · 강
命禮曹參議金祖淳副護軍尹光顏僚屬啓下
정조 23년 · 강
遞判義禁洪良浩以李秉鼎代之
정조 23년 · 목
良浩呈辭也○敎以行大護軍李秉鼎判金吾除授牌招察任
정조 23년 · 강
遞副總管李益運南公轍吳毅常鄭觀來
정조 23년 · 목
敎以總管中未肅拜及時帶閣職人亞將兼帶人竝許遞今日政以新資中擬入
정조 23년 · 강
遞工曹判書鄭民始刑曹判書李致中在尹申大顯刑曹參判李漢豊
정조 23년 · 목
敎以該曹判書參判中呈告及在外人亞尹中時帶將任人竝許遞
정조 23년 · 강
召見咸鏡監司具㢞
정조 23년 · 강
有政吏曹參議李翊模進
정조 23년 · 목
右議政李時秀單付以徐龍輔爲左諭善李晚秀爲右諭善金載瓉爲吏曹判書金祖淳尹光顏元子僚屬啓下
정조 23년 · 목
吏批啓請新判書命招敎以判書則姑爲給由望筒卽爲書入○以朴長卨爲大司諫尹羽烈爲執義李祖源爲左參贊洪明浩爲刑曹判書洪良浩爲工曹判書金達淳爲戶曹參判兪漢謨爲刑曹參判金啓洛爲左尹康晉三爲陽智縣監兼諭善李城輔單付權裕爲知事金達淳金啓洛朴載淳兪漢謨爲副總管許掆爲部將掆初仕也
정조 23년 · 강
遞刑曹判書洪明浩參議申獻朝戶曹參判金達淳副總管金達淳朴載淳
정조 23년 · 목
敎以在外刑曹判書參議及戶曹參判許遞今日政差代○敎以在外總管許遞今日政差出
정조 23년 · 강
以金近淳爲直閣前望也
정조 23년 · 목
以徐龍輔爲刑曹判書李基讓爲戶曹參判李魯春爲刑曹參議徐龍輔李基讓爲副總管
정조 23년 · 강
遞大司諫朴長卨執義尹羽烈獻納趙萬元
정조 23년 · 목
敎以在外及未肅拜臺諫許遞今日政差出
정조 23년 · 목
以李鼎德爲大司諫兪岳柱爲執義朴鍾淳爲獻納
정조 23년 · 강
遞承旨宋銓以李翊模李魯春爲承旨
정조 23년 · 강
以金羲淳爲刑曹參議前望也
정조 23년 · 강
科次文臣製述及人日製試券于便殿人日製入門七千八百二十三人收券二千三百四十三張
정조 23년 · 목
敎以儒生試券夥多文臣製述讀券官對讀官人日製試官加差以爲分考之地○敎曰文臣製述表居首權知承文院副正字任俊常銘居首典籍金魯範各兒馬一匹賜給○敎曰人日製賦居首三上幼學金履度菚居首三下一生員鄭祖榮竝直赴殿試賦之次三下一幼學趙海昇箋之次三下幼學李鍾岳竝直赴會試賦箋三下幼學睦仁求進士李韶九李鎭華生員許綸幼學申在業李重容吳璸李羲升尹翁烈各給二分賦箋次上進士尹克謙幼學李禮延鄭東呂沈能直尹執書權宓進士睦允中幼學徐廷輔各紙一卷賜給
정조 23년 · 강
命兼諭善李城輔以實諭善啓下仍遞都憲之任
정조 23년 · 목
判府事沈煥之啓言右諭善李城輔以實諭善單付啓下事朝才有命矣該曹以兼諭善啓下而聞因儒臣時帶大司憲故諭善不得不以兼銜單付云此實該曹昧例之致祭酒司業無實職則爲實銜有實職則爲兼銜所以重其職也內閣直閣待敎亦倣用此例而至於諭善則專責敎導之任事體之重比之祭酒司業尤有別焉不可用隨職付銜之例只當以實職施行外此本兼諸銜雖承旨臺職自當在兼銜先正宋文正故諭善朴聖源已例不啻可據今若以儒臣所帶風憲之長難於仍兼云爾則姑爲遞解可也旣已竝帶則諭善當爲實職大司憲當爲兼職其在重講官正官方之道不可不一番稟定令吏曹更以實諭善啓下憲職則遞仍當否稟旨擧行似好矣從之敎以今番則都憲姑爲許遞此後銓曹隨卽稟旨仍兼與遞解之意分付
정조 23년 · 강
命左承旨李書九勿擬於泮長望
정조 23년 · 목
判府事沈煥之啓言近年以來大司成排望每患苟簡而左承旨李書九是職通擬之後謂有所執屢叨除命一不行公便作虛縻之窠且其可爲之職因此而亦有所礙不可無變通之道矣敎以泮長望情勢旣如許拔之
정조 23년 · 강
命咸鏡前監司李集斗咸興判官金履裕罷黜狀啓還下送仍令廟堂稟處論勘
정조 23년 · 목
承旨沈象奎啓言卽見咸鏡前監司李集斗咸興判官金履裕罷黜狀啓則有目下情勢衆所共知等語松嫌之無敢登徹自是令式而以旣遞之道臣越例曲循徑先請罷事體煩屑所當重勘而本院請推外無他罰何以爲之乎敎以狀啓還下送令廟堂稟處
정조 23년 · 강
命翰圏一兩日內會圏
정조 23년 · 목
敎曰左右史不備久矣翰圏一兩日內會圏事分付
정조 23년 · 강
遞副總管李基讓承旨李翊模刑曹參議金羲淳
정조 23년 · 목
敎以在外總管及未肅拜承旨參議許遞
정조 23년 · 강
以閔台爀爲吏曹參判台爀李書九新通也李魯春爲吏曹參議新通竝備薦也
정조 23년 · 목
承旨閔台爀啓言諭善李城輔當以實諭善下批而吏曹判書金載瓉受由參判參議未差不得擧行云矣敎以參判參議未差之代令廟堂以在京無故人差出待下批牌招開政
정조 23년 · 강
命前承旨宋銓擬入總管見窠
정조 23년 · 목
敎曰所取者有之三昨欲爲特除而未果前承旨宋銓總管見窠令該曹擬入待下批牌招察任
정조 23년 · 강
考下抄啓文臣親試更試試券
정조 23년 · 목
以霽月光風樓記爲親試更試題副司正李存秀三中居首
정조 23년 · 강
命廣州都試居首人李吉相直赴殿試
정조 23년 · 목
兵曹啓言觀此廣州留守徐鼎修狀啓則本營守堞軍官春等都試時司果李吉相居首令該曹稟處云矣李吉相似當依法典直赴殿試而係千恩典請上裁從之
정조 23년 · 강
召見人日製入格儒生于便殿
정조 23년 · 강
判義禁李秉鼎兵曹參判朴基正刑曹參判兪漢謨右尹金啓洛疏辭新資吏曹參判閔台爀參議李魯春疏辭銓任幷賜例批
정조 23년 · 강
命二月朔日次儒生殿講明日爲之
정조 23년 · 목
敎曰明日日次儒生殿講時處所依昨日例爲之而上齋生旣令從願分製講懸題後試講則御便殿爲之講製入格人更試處所亦以便殿爲之未試兩朔亦依此例爲之事分付○敎以明日親臨日次儒生殿講時侍衛別雲劍外皆以入直爲之副輦儀仗扈衛軍官除之挾輦軍槍劍軍各五十名以入直軍爲之布帳外環衛軍外營入直軍爲之
정조 23년 · 강
以李鼎揆李翊模徐英輔爲承旨鼎揆翊模前望英輔中批也
정조 23년 · 목
敎曰承旨未差之代前望單子入之訓將則以其年資爲之已久行副護軍徐英輔承旨除授前望點下人待下批牌招察任
정조 23년 · 강
有政吏曹參判閔台爀兵曹判書金文淳進
정조 23년 · 목
以趙萬元爲校理李秉鼎爲判敦寧申獻朝爲安岳郡守諭善李城輔單付陽智縣監康晉三金浦郡守柳肅之相換宋銓爲副總管
정조 23년 · 강
命義州府尹李基讓安岳郡守朴載淳仍任
정조 23년 · 목
敎曰雖曰內重外輕亦是筵奏陞擢而陞擢之後其所上來豈有早晩乎況此時西路守令乎昨日陞擢兩倅姑爲仍任仍令廟堂更觀民事邑務紓力然後分付銓曹內移後草記
정조 23년 · 강
遣史官敦諭諭善李城輔
정조 23년 · 목
敎曰近因和暢正欲招來適又援據舊例以卿拜實諭善此時勸講之任卿其可退處乎且實諭善之職銜卽兩宋先正之已爲者近亦有朴諭善行公之例焉予以爲貴矣卿亦必榮之爲卿便心登途都憲之職亦已體諒況更欲上來卿有留約予固篤信之卿須踐約從近起身仍以何當作行附奏於傅諭史官事令上番兼春秋以此敦諭于諭善李城輔
정조 23년 · 강
以朴基豊爲總戎中軍
정조 23년 · 강
御春塘臺行上齋生製述召見藥院提調金文淳副提調李晩秀試官李秉模金文淳黃昇源李晚秀南公轍金祖淳洪樂游朴崙壽李羲甲
정조 23년 · 목
具翼善冠袞龍袍陞座試官及儒生入庭行禮訖以擬唐虞世南謝諭以在表爲製述題○藥院日次請診也
정조 23년 · 강
召見迎鑾儒生應製入格人等
정조 23년 · 강
御便殿行日次儒生殿講科次製述試券試官上同
정조 23년 · 목
降座乘輿由靑陽門入明政門永淸門降輿御便殿儒生等應講訖科次儒生製述試券入門四百三十八人收券一百五十張
정조 23년 · 목
敎以考官黃昇源處義不可但以太過言況考券一也而謁聖則旣膺命逡巡於講試官者亦涉顚錯從重推考牌招入侍
정조 23년 · 강
命日次講生閔致昇等停擧
정조 23년 · 목
敎以臨講稱病之太學齋任閔致昇依定式限三年停擧○敎以太學掌儀徐鼎輔特敎居泮肄講之後今日應講擧措駭然爲先停擧○敎以西齋色掌進士金祖淵停擧○敎以南學色掌李性中擧措顚錯停擧○敎以今日殿講時不能成樣之學齋任停擧
정조 23년 · 강
重推大司成李晚秀尋命罷職
정조 23년 · 목
左議政李秉模啓言近來四學掌色漸不擇差以致今日殿講時停擧者多當該國子長亦不可無警請行大司成李晚秀從重推考從之○應敎洪樂游啓言館學儒生之前後誘掖奬勵何等勤摯而今日臨殿試講尤爲自別則應講諸生固當預爲誦習仰答奬拔之至意而伏見館學掌色之應講者非但句讀之差誤甚至有初不開弦者揆以士習誠極駭然其中全不成樣之儒生已施處分者外名以掌色不能熟講者一竝更爲差代雖以泮長言之常時不能檢飭之失不可無警請行大司成李晚秀施以罷職之典批以依啓
정조 23년 · 강
罷咸鏡前監司李集斗職
정조 23년 · 목
左議政李秉模啓言咸鏡前監司李集斗越例請罷咸興判官金履裕事令廟堂稟處事命下矣該判官設有目下情勢越格曲循致煩狀聞於遞藩之後者有關後弊請咸鏡前監司李集斗施以罷職之典從之
정조 23년 · 강
仍任江華留守洪明浩
정조 23년 · 목
左議政李秉模啓言昨伏見西路陞擢兩倅姑仍之下敎實仰重民邑之聖念而江都以保障重地數遞尤爲可悶且雖差代例多從六卿出前留守洪明浩姑爲仍任恐不害爲內外俱重之道矣從之
정조 23년 · 강
以鄭大容爲大司成前望也
정조 23년 · 강
命當該宣傳官分揀
정조 23년 · 목
政院啓言標信擧行事體嚴急而今日槍劍軍除出標信下院之後宣傳官不卽待令事極駭然所當重勘而本院請推外無他罰何以爲之乎敎以事勢似然分揀
정조 23년 · 강
重推黃海監司曺允大
정조 23년 · 목
政院啓言卽見黃海監司曺允大雨澤農形狀啓則年月下不塡日子大是不察原狀啓係是民事雖不得不入啓而該道臣不可無警請從重推考允之
정조 23년 · 강
命製述入格儒生李是釬停擧
정조 23년 · 목
承旨沈象奎啓言今日殿講上齋生製述懸題時呈券儒生使之退待泮中之意因下敎預爲知委則入格儒生有不爲等待徑先退歸之人屢度催促終不入來以致更試設場之遲滯事極駭然請當該儒生令本館別加警飭敎以停擧
정조 23년 · 강
設講製儒生更試試官李祖源黃昇源金祖淳閔命爀金履載
정조 23년 · 목
敎曰舊例先講後製更試規矩或用粗以上而今番日次講則講通以上製三下以上當更試令命官知悉○以孔孟農師圃師賦爲更試題收券科次訖敎曰到記更試雖遵先朝圓點更試之舊典至於日次講生之今番特用此例意在拔例取人殿講純通更試賦三下居首生員申在明直赴殿試講純通更試三下之次進士李志淵直赴會試講純通生員金用默幼學趙瑢鎭生員李麒峻幼學沈鈺進士趙鍾永製述表三下進士曹錫倫李晉默生員李是釬等各紙二卷講通幼學韓用儀尹鼎烈鄭度采各紙一卷賜給施賞後日次殿講日爲之
정조 23년 · 강
副總管宋銓疏辭新資賜例批
정조 23년 · 강
遞承旨李鼎揆
정조 23년 · 강
以李晚秀爲承旨前望也
정조 23년 · 목
政院以李晚秀方在罷散啓稟敎以敍用
정조 23년 · 강
副校理南履翼疏陳母病乞遞職批以勿辭救護
정조 23년 · 강
命齋任諸生竝解停
정조 23년 · 목
敎曰先期有飭敎無或以不能熟習者應講而昨日齋任諸生多有生疏者甚爲駭然使之停擧而更思歲後數朔似未能專意課習新差者亦多云停擧竝令解停未試兩朔講當從徐爲之竝令上齋生着意誦讀之意令泮堂知委諸生
정조 23년 · 강
遞大司成鄭大容以李晚秀代之前望也
정조 23년 · 목
敎以未肅拜大司成許遞前望單子入之待下批牌招察任○李晚秀違召敎以昨日堂啓可謂官師相規之美規亦旣伸廉此時難付生手行大司成李晚秀更爲牌招
정조 23년 · 강
遞承旨沈象奎以金翰東代之前望也
정조 23년 · 목
敎以右副承旨許遞前望單子入之
정조 23년 · 목
別兼春秋洪樂游啓言翰林會圏一兩日內爲之事命下矣曾絰翰林備三員然後始爲會圏館規卽然而見今上下番外曾絰人或在外任或有故無以備員擧行矣敎以然則都堂會圏
정조 23년 · 강
命新舊選抄啓文臣三月朔親試及試射內禁衛試射西北別付料試射明日爲之
정조 23년 · 목
因新舊選抄啓文臣三月朔親試及試射取稟敎以明日爲之春孟朔內禁衛試射西北別付料武士試射旣有朔試射同爲試取之命而近因儒試以致武士之許允等待當於明日同爲之
정조 23년 · 강
推判義禁李秉鼎
정조 23년 · 목
政院啓言判敦寧李秉鼎旣肅本職兼帶判義禁不爲肅謝直爲出去事甚未安請推考允之
정조 23년 · 강
大司成李晚秀陳疏辭職賜例批
정조 23년 · 목
疏略曰師儒重任臣豈其人而五年六叨醜拙畢露抗顏臯比日夕俟譴昨者親臨試講事體莫重而名以齋儒全未誦習咫尺前席擧措荒怪苟使臣隨窠愼擇前期董飭則豈有是也儒臣論罷旣出美規特敎還仍方有擧行而第念堂啓體重非比尋常章牘古人所謂畏此簡書所以尊朝廷也臣若諉以已勘揚揚冒出則一身放倒雖不足恤豈不仰累於淸朝四維之治乎乞命鐫改以存公格以全徵諒
정조 23년 · 강
命海西救活人命人韓泰根等三人賞加趙有藺等三人帖加
정조 23년 · 목
黃海監司曺允大狀啓以爲前因賑恤廳關知委列邑使之曉諭坊曲而拖至三月終無報來故未能趁卽修啓更加嚴飭列邑詳細探察則谷山府使丁若鏞牒報內本府境內助糧助錢救療無依之類葬埋無主之喪者有四人瑞興府使林性運牒報內本府境內捐出財物或爲救療或爲助葬者有二人云出義人姓名及救療與埋葬名數捐財數爻竝開錄于後○谷山府通政李夏翼救療十三名各小米一斗醬三升柴二束助葬三百八十名各小米一斗醬三升合小米二十六石三斗醬七石十二斗九升柴二十六束折衝韓泰根救療三十三名各小米一斗五升太一斗柴二束助葬一百三十一名各錢一兩合錢一百三十一兩小米三石四斗五升太二石三斗柴六十六束閑良趙有藺救療一百三十八名各粟五斗合粟四十六石閑良金一富助葬七十五名各小米二斗醬三升白紙一束合小米十石醬一石七斗五升白紙七十五束瑞興府幼學文命夔救療二十名各小米二石錢二兩合小米四十石錢四十兩禁衛軍張就明助葬二十一名各錢二兩合錢四十二兩敎以不卽狀聞責在道伯而諸人之出力救助何異於他道已施賞之人乎谷山折衝韓泰根通政李夏翼幼學文命夔等救助多寡與楚山元聖極等相當竝賞加谷山閑良趙有藺金一當瑞興禁衛軍張就明等救助多寡與江華金昌成等相當竝帖加皆於今日口傅下批成送敎旨
정조 23년 · 강
命北道救活人命人張萬謙令道伯給糧上送康潤五等二人賞加
정조 23년 · 목
咸鏡監司李集斗狀啓以爲因賑恤廳關各邑面里中如有家計稱優能出物力多數救活者及或埋葬死而無依者俾卽歸土則論報施賞之意知委矣北靑府使李明淵牒呈內本府嘉善康潤五救活爲三百六十三名而所給粟爲五十五石出身溫昌奉救活爲八十二名而所給粟爲三十石太爲十六石閑良張萬謙救活爲九十三名而所給田米爲八十石助葬爲四十七石而所給錢爲一百四十一兩敎以北靑閑良張萬謙出力救助極爲可尙分付道伯給糧料上送令兵判招見身手後草記嘉善康潤五出身溫昌奉等竝賞加皆於今日下批敎旨成送
정조 23년 · 강
命假注書呂東植拿問重勘推承旨鄭尙愚
정조 23년 · 목
敎曰日前枚卜時上下酬酢多以外題書之當該注書令該府拿問各別重勘該房承旨爲先推考
정조 23년 · 강
御營廳以宣傳官毆打罪人沈鎭等十二名移囚本廳啓
정조 23년 · 목
御營廳啓言依下敎宣傳官毆打罪人壯勇營捉囚沈鎭李世稷禹尙準明仁祥訓鍊都監捉囚趙駿逵洪秉圭宋文翊徐允修沈永之禁衛營捉囚李英載洪蘇榮韓淸運等十二名移囚本廳矣
정조 23년 · 강
命慶州府燒戶拔例顧恤
정조 23년 · 목
慶尙監司申耆以慶州府民家二十一戶延燒人命二口燒死馳啓敎以拔例顧助期於斯速奠接事嚴飭該倅之意回諭
정조 23년 · 목
先是內需司啓言贈右議政安坦大墓依定式摘奸則莎草間有枯傷曲墻盡爲頹圮敎以昨年嚴飭何如則地方官擧行何敢若此乎卽以此批枚報廟堂令廟堂嚴飭該道使之査問委折於該邑狀聞如許微事擧行無難怠忽過於此者尤當不致意竝與其委折嚴覈狀聞事分付之意卽爲枚報至是京畿監司李在學狀啓以爲贈右議政安坦大墓昨年封植不謹及後孫之居山下者除役形止査報之意行會該邑矣卽接安山郡守李普源牒呈內昨年封植事嚴覈於其時擧行之鄕所色吏處則所告內以爲昨年三月前官馳進看審則墳上近處莎草間間微損而封築無剝落處曲墻只有形址故具由論報於監營粘移禮曹而曲墻修築待上司關文擧行計料至若植木則以節晚故渠等於秋後更進植木云郡守馳進看審則莎草數三處略有枯損曲墻只以雜石積累爲墻而高爲一尺許無着土蓋瓦之跡未知果是曲墻形址墓下居安哥四人爲其後孫與否更爲査問則安春得所告內渠爲贈右議政十一代孫云而渠等俱以蠢蠢之類世系來泒全未知得又沂考邑籍則康熙乙卯式帳籍中春得六代祖已漢之曾祖以名不知載錄已漢之曾祖卽春得之九代祖名字旣不知則九代以上尤無可考春得之稱以十一代孫者極其虛謊至於春得本役壯抄軍則昨年已爲頉給而守護等節更加申飭莎草枯損處亦爲修補云矣昨年三月前郡守王道常所報內以爲樹木稀疏處申飭種植曲墻則更待知委修改而遺孫四人俱在墓下其中安春得起送云曲墻修築有非臣營所可擅便故以本邑報狀粘移禮曹以待回移矣其後更無知委未得修築而莎草修補未過一年有此執頉其所擧行極爲疏忽安春得系泒若是不明而只憑其言率爾報來者亦涉可駭當該言安山前郡守王道常罪狀令攸司稟處莎草枯損卽令修補曲墻修築更爲文移該曹以待知委擧行敎以當該前郡守爲先推考
정조 23년 · 강
命東蠶室里桑田令司僕寺決給毋貽民弊
정조 23년 · 목
司僕寺啓言去戊午十二月二十四日承政院粘啓內內侍府掌務官趙玹祥呈本府屬桑田七十一日耕在於楊州東蠶室里其後因內農圃啓請桑田中五十七日耕許令圃人耕食後應本府稅矣今番自司僕寺新川里量田時桑田五十七日耕指以爲內農圃相換田劃屬司僕寺云本府桑田見失極甚悶迫依前還歸本府植桑田中四日耕今番亦爲幷與桑木混入於司僕田云亦卽還屬之意分付事手本啓下矣二去戊申以本寺箭串屯田前後合三百九十四日耕移屬農圃新川一境移屬本寺之意手本判下則新川一島之爲本寺之土明白無疑農圃所屬之所告亦如文蹟而戊申移送本寺之時旣無桑田中所收之稅則還送內侍府之文蹟其爲本寺之土又無可疑且所謂四日耕在於桑田界外而環種如干稚桑於田畔云故使之尺量則果是桑田之外旣種之桑雖不可擧論無桑之地則便是桑自桑田自田內侍府之通稱桑田云者尤不可睦矣方當蠶室申飭種桑之時如欲廣種桑木則雖是本寺之土還爲請得未爲不可而若曰本非本寺之土而混圇推去則不可手本內辭綠請置之敎以與其年久後蠶食侵漁於作民輩曷若及今闊狹之無至祛弊生弊依此決給
정조 23년 · 강
以李潤慶爲御營中軍
정조 23년 · 강
全羅監司李得臣以靈巖朴昇福擊錚原情中事査實馳啓
정조 23년 · 목
該監司狀啓以爲昨年九月初三日刑曹擊錚罪人原情判付內靈巖朴昇福雖似揋越而名以皇朝人子孫者其所顧恤渐不如昔各道沿海邑此類難支之弊各令道臣詳査狀聞事命下矣昇福原情諸條發關該郡使之詳査報來沿海各邑此等爲弊之端一體査報之意枚擧嚴飭矣靈巖郡守宋文述牒呈內十一月初四日應問各人等處盤問取招昇福上言中十條陳弊一一査出則軍丁見充事前官時一名見充者去春許頉今有十八名冒當云故考諸軍案査其年條則其中七名壬子年自基洞見充者而本洞以鄕校屬基初不侵丁矣其時郡守因平民之避役投屬擧一里汰定而向化人七名居住校基者混入其中九名則間年疤定而如非從他來寓之輩俱是據本投接之類二名昇福兄之義子及女壻也二名番錢其兄替當故有此冒稱向化之弊其所謂每名一年所當二十餘兩之事旣無所據自歸落空牧斂事各項魚物果有責納之謬例矣近來自官痛禁而所用魚物任掌輩貿納後民魚每尾本價一錢渠等受出給其食主人以作浦民往來時煙價則魚物本價之盡入監色肥已云者亦甚虛荒捧糴時痼弊事西倉監色等處所給每年稧房錢爲七十兩亦有魚物之徵出故通計其數合爲一百二三十兩今此千餘金所貴之說昇福以借書原情時誤爲添錄丁寧自服還分事前官時雖爲分給浦民之不爲受還亦有其例云故還爲革罷而該倉舊色吏韓宗默昨年沙笠浦還米十石借戶受食當其秋捧三石米反徵民間矣因本戶民之將欲呈訢一一備給云而不可以事屬旣往置而不論故韓宗默嚴治懲礪凌蔑事昇福所告內渠等業船之類人皆謂浦漢而視同賤類故果爲此語云而揆以事理豈有無端凌侮之理稅穀勒載事舟橋司設始浚初不分載於地土船則今此勒載之說亦無所據前此地土船裝載時渠之父與兄有錢兩無理而朴茂興處百兩錢債用浚以十斗落畓賣買樣成文以給以其無理錢欲爲牧斂於民間矣其時郡守以毋敢擾民之意成給完文則致疑茂興之指嗾以爲逞憾之計而辛亥年間呈議送行査理屈落訟以至刑訊之境橫侵事毋論此邑彼邑漁稅上納自有總數而捉魚之船若或不來則自爲點船監色輩無理之弊故惟恐一葉船見漏豈有奪魚物逐送之理乎此則不待多辨自歸爽實虛戶徵賂事式年成籍時該吏輩稱以情債或於十戶而收斂三四兩里任輩亦從以憑藉每戶加斂果爲五六錢故待捧籍時嚴禁永革爲計運柴事本郡外倉還分空石爲其蒭靑草之積訥亦因民狀之題給使之運來而此乃一年內一村二次之役則殆無漁隙之說抑何意思濟州都會當次時格軍雇價事本郡丙辰以後都會邑輪次擧行故過涉格軍價依康津海南兩邑例量其容入平均分排於島陵各浦船漢則擉侵向化之說亦極無狀渠之六七十年前戶籍取來考閱則本貫以黑龍江書錄自中年改書以大原而朴之爲姓卽我國士姓則其所冒稱昭然無疑云臣以昇福原情中去癸巳年渠之父與兄入古群山時鄭得麟之構訢徵稅債主之倍徵錢兩等事及何邑鎭收稅監色毆逐奪魚委折更爲取招事題送矣該郡守牒呈內昇福査事究竟間姑爲嚴囚矣十一月十五日夜越獄逃躱故多發將吏散四跟尋捉得於忠淸道鴻山地已未三月初二日依題辭應問各人等一竝取招且使昇福與鄭得麟面質則昇福以爲吾父與兄由汝之誣訴水營三百兩錢白地徵納屢被嚴棍幾死杖下故到今如是者非欲推出其錢父兄已受之棍欲加於汝而然矣得麟以爲吾父生時汝父處二百兩錢雖爲推出此是當推之物則汝今白徵之說萬萬無據云鄭得麟當初訟辨文蹟一一現納條條有據屢經官決初不見屈朴昇福非但文蹟之初不現納言言窘遁事事舛錯其奸搰非理之狀去益難掩靈光收稅監官金鳳觀則聽其所告論以諸招只捧稅錢初無毆打奪魚之事法聖收稅監官崔壽甲色吏吳得齊等則漁場稅錢雖有上納之定數漁船之多會與否稅錢之收捧多寡關係渠等之幸不幸是之以昇福等稅錢勿侵之官題不爲遵奉以初不到付等說雖爲納招推以事理必無是理食主人韓正旣因本鎭之督捧稅錢依數備納云而別無可問之事云沿海邑所報亦皆齊到而全州珍島萬頃求禮等四邑則皇朝人後裔居生者諸船侵徵之端俱爲無乎而還上則渠等亦以業農之類依他民例自願受食別無爲弊所居村名依關辭詳細釐改云羅州則皇朝人與向化人子孫之散居島陵者本州之還弊身役雖無所侵各鎭及島中果有襲謬侵漁之端故卽爲査實往復釐革收稅監色處毆逐奪魚委折嚴加査問則實無是事但有稱以前例討索饌物之弊故自今爲始各別禁斷皇朝人村名事旣不作村居生又不混稱向化則帳籍邑誌有難强改云古阜臨陂沃溝務安咸平扶安等六邑向化人稱云者或雜處他里或自作一村而考其帳籍只書向化問其根泒皆曰未詳則果無以指的故村名依前以向化置之至於分糶簽丁事初不侵及云順天寶城金堤海南興德光陽康津興陽茂長等九邑境內所居皇朝人子孫還弊煙役別無所侵而其中人於軍保者今方抄出一竝査頉其村名亦區別釐正俾無混稱之弊云靈光亦有異國人子孫所居而事蹟根泒俱無可據有難詳知故不可以皇朝人村輕易改稱還上身役初不擧論外此諸條亦不侵徵而鎭牧之間不無雜役故往復痛革漁場毆逐事嚴問於收稅監官則依事目收稅而已初無奪魚逐送之事云法聖本無異國人子孫居生者漁稅收納自有定數云其餘各邑俱無此等人居生之事矣益觀於列邑之報則間有向化人稱名而自稱皇朝遺民者其類不一而先以黑龍江後以大原皆書其姓貫夫所謂黑龍江大原固非中國之地各姓同貫亦無是理則濫僞之多有是推知今此朴昇福亦其一也轉相傅襲由來旣久旣無以一一覈實則苟係除瘼不害寧失故此等人見充軍保之類竝令除頉各樣侵撓之弊逐件矯革還弊毋論皇朝遺民與向化村里俱以無乎報來村名籍稱之或仍或改各邑所報不爲無據而其中自作一村混稱向化者悉令釐改以存事面外此山邑若有此類之來接則別施優恤毋或侵漁事一體分付至於朴昇福爰辭云云其言無嚴其事猥屑而今以査案觀之十條所陳太羊相左其曰軍政之十居三四一名之備納二十兩倉費之一年千金最其大者而全沒實狀自服其誣外此稅船勒載格軍擉當還穀之勒授勒徵魚價之盡歸監色等語竝皆落空鄭得麟之徵錢實係應推朴茂興之受畓明有文紀則其心有挾雜語無倫脊之狀節節難掩若其官貿之不正倉斂之無名雖曰流來謬例當此釐弊之日不可仍襲故嚴飭該郡一切痛革倉吏之借名受還暗徵民間極爲駭痛各別嚴繩以懲後習各邑鎭收稅監色輩誅求之弊難保其必無嚴加操束成籍時任掌輩操縱捧錢尤極驚駭此後則嚴立科條另加禁斷事題送朴昇福台始以構誣之計揋有呼訢之擧終於啓下之査敢售逃躱之習以致究覈稽遲登聞後時究厥所爲萬萬痛惡亦自臣營從重勘處
정조 23년 · 목
具翼善冠袞龍袍乘輿出永淸門明政門由弘化門入逌瞻門至官門外降輿詣版位行禮陞詣宮內奉審訖入齋室
정조 23년 · 강
召見本官都提調沈煥之于齋室
정조 23년 · 강
命都承旨李晚秀兼職諭善閣銜竝爲仍任
정조 23년 · 목
景慕宮都提調沈煥之啓言諭善今已備員元子宮開講當從近爲之都承旨李晚秀仍付諭善兼銜俾入講席似好矣敎以卿言好矣知申兼銜仍任○敎曰知申兼職諭善閣銜仍任其外可以差代者差代
정조 23년 · 강
遞承旨金翰東以金熙朝代之前望也
정조 23년 · 목
出齋室乘輿出逌瞻門入弘化門明政門由永淸門還內
정조 23년 · 강
命拿處注書呂東植姑爲分揀
정조 23년 · 강
御春塘臺行新舊選抄啓文臣三月朔親試及試射內禁衛春孟朔試射西北別付料試射親試試官李晚秀南公轍金祖淳沈象奎試射試官李書九金熙朝李魯春
정조 23년 · 목
具平戎服陞座試官率應試及應射諸人行禮兵曹判書宣傳官禁軍別將以下以次參現訖仍命應射文武臣分隊發射以擬漢張騫進葡萄爲表題副司果嚴耆三上一居首
정조 23년 · 강
命抄啓文臣試射居首嚴耆加資其餘分等施賞
정조 23년 · 목
敎曰今春秀朔新舊選抄啓文臣試射時柳葉箭八巡二十七中又一巡全布居首副司果嚴耆依例加資其餘考例分等施賞○副司果李東萬十四中內下鹿皮一令副司果李存秀十一中內下弓箭一部修撰金履載七中箭竹五十箇奉常判官金熙華權知承文院副正字姜浚欽以上四中箭竹三十箇兵曹佐郞丁若銓三中副司果趙得永注書柳台佐副司果金處巖以上二中箭竹二十箇
정조 23년 · 강
命內禁衛試射居首二入直赴殿試其餘分等施賞
정조 23년 · 목
宣薦內禁衛優等閑良鄭蓍鐵箭一矢一百二十九步二矢一百三十一步三矢一百二十八步直赴殿試出身金克俊騎蒭一中比較小布二中內下筒箇一部出身李徵九騎蒭一中比較小布一中內下弓矢一部額外內禁衛優等閑良尹範興鐵箭一矢一百四十一步二矢一百二十七步三矢一百三十六步直赴殿試閑良閔晳鐵箭一矢一百三十步二矢一百三十步三矢一百二十步內下筒箇一部出身盧尙根柳葉箭貫一中邊二中比較小布三中內下弓矢一部
정조 23년 · 강
命西北別付料試射居首五入直赴殿試其餘分等施賞邊將承傳人令該曹作窠差送
정조 23년 · 목
西北別付料軍官柳葉箭十巡入格淸南別付料折衝尹處正貫八中邊二十二中加資閑良李光春貫四中邊十七中直赴會試閑良池鏡昊貫一中邊十五中弓矢一部出身金錫之邊七中閑良崔昌源邊六中以上箭竹五十箇淸北別付料折衝黃大元貫二中邊二十中加資閑良劉國恒貫一中邊二十中閑良金益壽貫四中邊十六中以上直赴會試出身金鳳魯貫五中邊十三中閑良裵聖軫貫一中邊十七中閑良金邦郁貫二中邊十五中出身李倞賀貫一中邊十五中閑良鄭元貫二中邊十五中以上弓矢一部閑良金思說貫一中邊十二中嘉善尹商華貫二中邊八中以上上弦弓一張南關別付料折衝陳順泰貫二中邊二十二中加資折衝趙重明貫五中邊十八中內下筒箇一部閑良金光瑞貫二中邊十五中出身張鶴齡貫一中邊十五中閑良梁達淵貫一中邊十四中以上弓矢一部北關別付料閑良金德禹貫三中邊二十中直赴殿試金光秀貫五中邊十五中直赴會試崔得宗貫一中邊十八中折衝朴起文貫三中邊十五中閑良金翼忠貫三中邊十四中出身尹聖任貫二中邊十五中以上弓矢一部閑良李鎭明貫三中邊十一中朴宗燁貫二中邊十二中宋天柱貫二中邊十一中以上上弦弓一張許柋貫二中邊七中箭竹五十箇淸南未付料軍官鐵箭入格閑良金德大一矢一百五十二步二失一百六十二步三矢一百五十五步玄處德一矢一百五十六步二矢一百五十五步三矢一百五十四步洪愼漸一矢一百五十五步二矢一百五十五步三矢一百五十步以上直赴殿試出身金慶龍一矢一百五十六步二矢一百五十二步三矢一百五十四步邊將除授西北未付料軍官柳葉箭一巡入格淸北閑良黃厚績貫一中邊二中直赴殿試北關出身金光運貫一中邊二中加資淸北出身安義得南關出身金履鉉北關出身金龍鳳以上邊三中各熟馬帖一隻淸北嘉善白來彥等二人淸南閑良李得春等二人北關閑良李泰根等二人以上邊二中各上弦弓一張淸北折衝李鳳一等二人北關閑良李邦彥等二人以上貫一中淸北折衝金聲玉等七人淸南出身金慶龍等五人南關閑良金在弘等四人北關閑良尹璜等六人以上邊一中各箭竹一百箇○敎曰今日西北別付料試射時邊將承傳人令該曹瓜近中作窠口傳差送
정조 23년 · 강
記注官金景煥以諭善李城輔附奏馳啓
정조 23년 · 목
景煥書啓以爲臣敬奉聖諭馳往驪州傳諭于實諭善李城輔所住處則以爲實諭善之職其位置之自別責任之甚重旣有過於左右之聯則宜妙簡鴻博委寄輔翼之道而又況隆旨所及以兩先正舊例縷縷引援其於賤分尤爲千萬不稱惶駭愧恧不可盡達臣之無似國人所共知縱使無癃痼之疾何敢頻數趨召貽羞講綴而賑以輪疾餘症輾轉沈篤時月之內實無蠢動之望辜負洪私罪在罔赦恭俟鈇鉞之章云臣則仍爲復路矣
정조 23년 · 강
命前同知金養直疏陳諸條令華城留守看詳取捨
정조 23년 · 목
備局啓言前同知金養直上疏批旨內令廟堂可以採用者草記稟處事命下矣取見其疏本則其八條所論或不無意見而有難直爲頒行於諸路其中華城諸條亦未必皆可採用而許令守臣看詳取捨爲好請以比分付華城留守處允之
정조 23년 · 강
命來十一月輪對爲之專經文臣殿講三日製日待令
정조 23년 · 강
遞藝文提學金載瓉以黃昇源代之前望也
정조 23년 · 목
敎曰在外藝文提學許遞前望單子入之待下批牌招參圈
정조 23년 · 강
藝文提學黃昇源陳路辭職賜例批
정조 23년 · 목
疏略曰設官之初弘藝命名之義雖殊若其試院主文則均矣臣於試院一步鐵限在前通朝之所共知而仰惟聖上亦已俯燭從前大小試望不知蠢動而每每曲推體諒之恩也年前聖科日昨講試之怵迫冒膺不可謂已膺而放倒廉防也明矣今忽揚揚承膺於主試之任則臣之去就顚倒固無論其奈搢紳之駭惑章甫之嗤點何哉亟令鐫改臣新授文任以重官方以靖私義
정조 23년 · 강
翰林會圈五點取李存秀洪奭周呂東植金邁淳等四人監事左議政李秉模大提學洪良浩奎章閣直提學李晚秀同春秋閔台爀南公轍參圈
정조 23년 · 강
命別兼春秋洪樂游徐有聞金履永等削職尋命分揀
정조 23년 · 목
都堂翰圈時依例請時任別兼春秋竝削職允之完圈後敎以今旣完圈此傳旨勿施○政院啓言都堂翰圈已爲啓下而左右史不可不備員在前如此之時有完圈後敍用還付之例矣敎以傳旨已分揀在京人卽爲牌招入直
정조 23년 · 강
有政吏曹參判閔台爀參議李魯春進
정조 23년 · 목
以宋煥箕爲大司憲李益運爲戶曹參判
정조 23년 · 강
遞承旨徐英輔以嚴耆代之前望也
정조 23년 · 강
命潭陽府燒戶援例顧恤
정조 23년 · 목
全羅監司李得臣以潭陽府民家四十五戶燒燼事馳啓敎以援例顧助期於斯速奠接其中小戶如有身役勿徵事分付
정조 23년 · 강
行諸承旨持公事入侍于誠正閣
정조 23년 · 강
以申獻朝爲東萊府使備薦也
정조 23년 · 강
刑曹判書徐龍輔陳疏乞收新資竝解所帶官銜賜例批
정조 23년 · 강
命訓鍊都監習陣退行於再三明間
정조 23년 · 목
因習陳單子敎以今夜燈夕也退行於再三明間
정조 23년 · 강
右議政李時秀陳疏乞收議政新命賜批
정조 23년 · 목
疏略曰先臣於壬寅春初承台司之命前後凡三入中書而擢之以講院之舊契寵之以儒相之隆褒終始禮遇迥出簪紳及夫身後哀榮聖念益摯隱卒之敎賜誅之文煌煌雲漢照徹幽明千載之下亦可以想見君臣遭際之盛況臣闔門長幼生死隕結赴蹈湯火庶少答德意之萬一邇來五六年間臣之兠攬驟躐殆無限漸六官之長遍據其五而孤負日積醜拙日露每中夜不寐仰思聖恩俯念先志怵然愧懼不禁汗淚之交逬也迺者肅肅賓筵金甌卜命此何等大事也重任也登筵諸臣莫不俯首拭目意謂在心之簡必有加額之賢忽聞天語俯及臣名望單入而恩點下臣於是五情飛越四體震悼耳若無聞目若無覩蒼黃逬退如癡如夢不謂淸朝論相之擧緣臣而華謬至此也自承新命今已六日左顧右度不得其說竊惟聖明以先臣之故不謂臣不肖推疇昔之殊遇有此日之誤恩而今去壬寅不滿二紀兩世相府於古罕聞私門之盈盛徵分之踰溢集木臨淵未足爲喩是豈我殿下眷念先臣陶鑄臣身之至意也且臣卽辛丑選講製文臣也一身頂踵皆自敎導作成中來禁庭試藝前席應講怳如昨日其身則雖濫躋卿月而其心則猶藐然後進也今乃一朝置之百僚之首眞所謂天下事無不有而將何以抗顏見竝武周旋之群彥乎玆敢收召驚魂披瀝寸肝乞收議政職秼以垂生成之澤批以卿之先卿文靖首膺講僚之選今距戊寅爲四十有二年而先卿在台府十一年又於八年之後卿又作相予之所取於卿者卿克肖先美易直子諒之心足以康濟此時昔於先卿拜相後初疏之批特以坐鎭雅俗四箇字揭爲一篇之宗旨而俗樣俗弊比曩時不及萬萬必也恢着規橅牢着根基集衆善而爲己有使東西南北之人有一技一能者咸以技能願爲之用卿則汲以引之無適無莫擧措之得宜在其中而枉直不混化理底平予之望卿亶在於是卿其體予委畀之至意安心勿辭出而承佐且況先卿未逮之志事尤宜隨處殫心卿若念及於此豈必待備例更論然後始可幡然自餘更在明日敦論仍敎以此批答遣史官傳諭
정조 23년 · 강
直閣金近淳陳疏辭職賜例批
정조 23년 · 목
疏略曰臣之事我殿下纔五年而强矣愚騃蔑劣最出人下而慈覆之澤在臣偏厚問難橫經之末則誘掖之斯勤周施應製之列則奬借之必過作成之恩曲費造化注想之篤逈出常格滾到于今可幸免罪則秋毫皆帝力也臣於公退之夕每自點檢誠不知得此於聖主者何事也人稱詩禮之家而臣則無似世篤忠貞之業而臣實不肖閑司漫職猶懼不逮玉堂金馬尤非敢期是以頃年乞暇之章畢露肝膈之私本末長短具在是疏竊自期淬礪神精親近簡册使義理有推尋之美工夫無間斷之歎以少答聖意之萬一者豈有量哉秪是童習莫矯鈍質難化悠悠歲月已過幾年而依舊是倥侗樣子若謂臣年力富强矯揉之可使責成則已然之跡蔑乎如彼若謂臣故家遺裔才不才在所可略則設閣之義本不如是由前而言則進無可藉由後而言則取無所因伏乞聖明鐫改臣所帶職名以重官方以安私分
정조 23년 · 강
命金熙朝洪義浩沈象奎與鄭尙愚金達淳看檢政院日記
정조 23년 · 목
承旨鄭尙愚啓言政院日記注書修正後承旨考準入啓而句管之人若有故則稟旨變通曾有定式前此考準之人臣與金達淳外皆有故矣敎以金熙朝洪義浩沈象奎同爲看檢
정조 23년 · 강
推江原監司尹弼秉
정조 23년 · 목
承旨李翊模啓言卽見江原監司尹弼秉稅船過境啓本則延豊縣監李義祿之義字誤書以羲字請該道臣推考從之
정조 23년 · 강
敦諭右議政李時秀
정조 23년 · 목
敎曰昨於疏批先有槪及者宋史所謂卿王某之子是耳先卿未逮之志事卿可以克紹而予亦可以責之於卿矣笙鏞下里以明我絺綉卽先卿之遺乎卿也戈鋋杯酒以保我衿紳卽先卿之詔乎卿也以至躋俗於風流懷民於袵席何莫非先卿之有抱而莫展則追先卿未逮之志事副今日特簡之䕤望豈非卿千一之盛時而亦豈不爲公私之與榮乎若予責之卿者卽不過擧措得宜四箇字誠以卿易直也故暗室如通衢子諒也故畏壘爲康莊今日之言是昨日之言也何庸多誥卿須體予慇懃之意卽出肅命弘濟國事仍命承旨傳諭○承旨李翊模書啓以爲敬奉聖諭傳諭於東部於義洞右議政李時秀處則以爲十行辭旨萬萬隆渥歷擧先臣希世之遭遇未逮之志事疇昔恩禮怳如復覩未死餘生何以得此至於縷縷勉勵之敎尤非不肖賤臣所可與論惟有震懍慚恧鑽地而不可得也更當畢暴衷懇恭竢處分
정조 23년 · 강
遞刑曹判書徐龍輔
정조 23년 · 강
命忠淸前水使柳心源閔光升安橚拿問重勘時水使具明遠從重推考防卒料代逐朔計除以其餘數定例排朔切勿引用以遺在數爻每歲末成册一報兵曹一報監營
정조 23년 · 목
備局啓言項因庇仁縣監李元八上疏批旨水營給代無實事庫儲見縮之由査實登聞之意覆啓行會卽見忠淸監司李泰永狀啓則枚擧水使具明遠牒呈以爲軍需錢加下引用其來已久至甲寅因廟堂行會已絰査正而乙卯以後又多加下次次引用至丁巳閏六月七月八月未給代之數爲六百七十六兩六錢故其委折盤問各該監色處溯考兵曹磨勘文書則其所用下各有名目前水使柳心源閔光升安橚城堞廨宇軍器船什修補時別下合爲八百十三兩七錢六分而本營軍需一年所捧爲八千八百餘兩防卒給代爲六千五百五十七兩則餘數爲二千三百餘兩一營之各項應下遞等例用專靠於此每患苟鞎近因遞易之頻數未及還充又復引用竟至於丁巳三朔給代之闕各年監色爲先嚴囚使之行査矣前後帥臣不煩催督一齊備送故依數分給於防卒等處而甲寅査正後曾未數年又此襲謬者誠極未安當該前水使柳心源閔光升安橚等不可以趁卽還報置而不論至於時水使具明遠依前充給追後論報無所不可而謂有前等之引用以致給代之闕朔不可謂全無所失而自今爲始防卒料代逐朔計除勿委吏校捧置兵庫以爲句檢之地餘數則定例排朔各項需用量入爲出而雖有公役之別下者切勿引朔推移用遺在數爻每歲末修成册一報該曹一報臣營以爲憑準檢飭事請令廟堂稟處矣防卒給代此豈一朔可闕而前後水使之引用於此錢以致闕給至登章奏者萬萬寒心苟有愛恤防卒之心寧忍若是身爲帥臣不恤軍卒則其他有不足論還報與否數之多寡初非可論此不嚴懲後弊難防當該前水使柳心源閔光升安橚竝令該府拿問重勘雖以時水使言之烏可免抸忽之罪而稍異於身親犯科姑先從重推考近來營閫之弊每在引用府庫之比始至充溢縱不能及於古人量入爲出卽亦中人之所可能又況遞等例用等名色本出於營用有裕臨歸留惠之意而乃反無難犯手於公用者尤豈不駭然此後檢飭之道一依狀辭施行他道則前已飭闕果皆無犯則已如或匿不以聞則罪當何居請自本司謄此覆啓行會俾各知戒允之